CELEX: 32013R0104
Language: ro
Date: 2013-02-04 00:00:00
Title: Regulamentul de punere în aplicare (UE) nr. 104/2013 al Comisiei din 4 februarie 2013 de modificare a Regulamentului (UE) nr. 185/2010 în ceea ce privește controlul de securitate al pasagerilor și al persoanelor, altele decât pasagerii, cu echipamente de detectare a urmelor de explozibili (ETD) în combinație cu detectoare portabile de metale (HHMD)  Text cu relevanță pentru SEE

5.2.2013   
            
            
               RO
            
            
               Jurnalul Oficial al Uniunii Europene
            
            
               L 34/13
            
         REGULAMENTUL DE PUNERE ÎN APLICARE (UE) NR. 104/2013 AL COMISIEI
   din 4 februarie 2013
   de modificare a Regulamentului (UE) nr. 185/2010 în ceea ce privește controlul de securitate al pasagerilor și al persoanelor, altele decât pasagerii, cu echipamente de detectare a urmelor de explozibili (ETD) în combinație cu detectoare portabile de metale (HHMD)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 300/2008 al Parlamentului European și al Consiliului din 11 martie 2008 privind norme comune în domeniul securității aviației civile și de abrogare a Regulamentului (CE) nr. 2320/2002 (1), în special articolul 4 alineatul (3),
   întrucât:
   
               (1)
            
            
               Regulamentul (CE) nr. 272/2009 al Comisiei din 2 aprilie 2009 de completare a standardelor de bază comune în domeniul securității aviației civile prevăzute în anexa la Regulamentul (CE) nr. 300/2008 al Parlamentului European și al Consiliului (2) prevede că normele de punere în aplicare care urmează să fie adoptate în conformitate cu articolul 4 alineatul (3) din Regulamentul (CE) nr. 300/2008 pot permite utilizarea de echipamente de detectare a urmelor de explozibili (ETD) și a detectoarelor portabile de metale (HHMD) la controlul de securitate al persoanelor (pasageri și persoane altele decât pasagerii).
            
         
               (2)
            
            
               Din experiența dobândită rezultă că, în cazul pasagerilor si al persoanelor, altele decât pasagerii, controalele manuale nu sunt întotdeauna cele mai eficiente metode de efectuare a controlului de securitate al anumitor părți ale persoanei, în special atunci când aceste părți nu sunt ușor accesibile, cum ar fi anumite articole de acoperit capul, mulaje de ghips sau proteze.
            
         
               (3)
            
            
               Testele au demonstrat eficacitatea utilizării combinate a ETD și a HHMD în astfel de cazuri. În plus, utilizarea ETD și a HHMD ar putea facilita derularea controlului de securitate și ar putea fi percepută ca fiind o metodă de control mai puțin intruzivă decât un control manual, constituind, prin urmare, o îmbunătățire a confortului persoanelor care fac obiectul controlului de securitate.
            
         
               (4)
            
            
               Astfel, este util și justificat să se permită aceste metode de control al acelor părți ale persoanelor pentru care un control manual este considerat ineficient și/sau nedorit, cum este cazul articolelor de acoperit capul, al mulajelor de ghips și al protezelor.
            
         
               (5)
            
            
               Prezentul regulament respectă drepturile fundamentale și se conformează principiilor recunoscute de Carta drepturilor fundamentale a Uniunii Europene, cu precădere demnitatea umană, libertatea religioasă, nediscriminarea, drepturile persoanelor cu handicap, precum și dreptul la libertate și la securitate. În măsura în care el limitează aceste drepturi și principii, unicul scop al acestei limitări este îndeplinirea unor obiective de interes general și necesitatea de a proteja drepturile și libertățile celorlalți, respectând condițiile stabilite la articolul 52 din Cartă. Prezentul regulament trebuie să fie aplicat în conformitate cu aceste drepturi și principii.
            
         
               (6)
            
            
               Prin urmare, Regulamentul (UE) nr. 185/2010 al Comisiei (3) trebuie modificat în consecință.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului pentru securitatea aviației civile instituit prin articolul 19 alineatul (1) din Regulamentul (CE) nr. 300/2008,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (UE) nr. 185/2010 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 februarie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 97, 9.4.2008, p. 72.
   
      (2)  JO L 91, 3.4.2009, p. 7.
   
      (3)  JO L 55, 5.3.2010, p. 1
   
   
      ANEXĂ
      Anexa la Regulamentul (UE) nr. 185/2010 se modifică după cum urmează:
      
                  1.
               
               
                  la punctul 1.3.1.1 se adaugă litera (f), după cum urmează:
                  
                              „(f)
                           
                           
                              echipamente de detectare a urmelor de explozibili (ETD) în combinație cu detectoare portabile de metale (HHMD).”;
                           
                        
            
                  2.
               
               
                  punctul 1.3.1.2 se înlocuiește cu următorul text:
                  
                              „1.3.1.2.
                           
                           
                              În ceea ce privește controlul de securitate al persoanelor, altele decât pasagerii, se aplică punctele 4.1.1.3-4.1.1.6 și 4.1.1.10-4.1.1.11.”;
                           
                        
            
                  3.
               
               
                  la punctul 4.1.1.2 se adaugă litera (e), după cum urmează:
                  
                              „(e)
                           
                           
                              echipamente de detectare a urmelor de explozibili (ETD) în combinație cu detectoare portabile de metale (HHMD).”;
                           
                        
            
                  4.
               
               
                  se adaugă un nou punct 4.1.1.11, cu următorul text:
                  
                              „4.1.1.11.
                           
                           
                              Pot fi utilizate echipamente de detectare a urmelor de explozibili (ETD) în combinație cu detectoare portabile de metale (HHMD) numai în cazurile în care operatorul care efectuează controlul de securitate consideră că un control manual al unei anumite părți a persoanei este ineficient și/sau nedorit.”